
I. CONSIDERATII GENERALE

Statele membre dispun de o autonomie extinsă în stabilirea normelor legale referitoare la ineligibilitate şi incompatibilitate pentru alegerile europene,  respectând însă prevederile comunitare cuprinse în: Actul din 20 septembrie 1976 privind alegerea reprezentanţilor în Parlamentul European prin vot universal direct; Directiva Consiliului nr.93/109 din 6 decembrie 1993 privind modalităţile de exercitare a dreptului de a alege şi de a fi ales la alegerile în Parlamentul European pentru cetăţenii Uniunii cu reşedinţa într-un stat membru în care nu sunt resortisanţi
; Decizia Consiliului din 25 iunie 2002 şi 23 septembrie 2002 referitoare la modificarea Actului privind alegerea reprezentanţilor în Parlamentul European prin vot universal direct
.

În general, dispoziţiile legale referitoare la ineligibilităţi şi incompatibilităţi aplicabile alegerilor naţionale au aplicabilitate şi pentru alegerile europene. 


Ineligibilitatea, obstacol juridic a priori  alegerii într-o funcţie sau organ reprezentativ ca urmare a neîndeplinirii condiţiilor prevăzute de lege, poate fi determinată de :

- exercitarea anumitor funcţii/activităţi; această cauză de ineligibilitate este reglementată numai în unele ţări (Finlanda, Grecia, Irlanda, Marea Britanie, Spania, Portugalia);
- existenţa unei condamnări penale/civile; ineligibilitatea poate opera fie în mod automat ca urmare a pronunţării unei hotărâri judecătoreşti definitive (Franţa, Italia sau Irlanda), fie ca pedeapsă complementară expres prevăzută în hotărârea judecătorească definitivă (Franţa, Austria, Belgia, Spania, Luxemburg);

- instituirea tutelei sau internarea în instituţii de boli mentale.
În aplicarea articolului 6 din Directiva Consiliului nr.93/109/CE  privind stabilirea modalităţilor de exercitare a dreptului de vot şi de a candida în cadrul alegerilor Parlamentului European pentru cetăţenii Uniunii cu reşedinţa într-un alt stat membru, legile electorale naţionale consacră ineligibilitatea, în statul membru de reşedinţă, a oricărui cetăţean comunitar care şi-a pierdut, în statul membru de origine, dreptul de a fi ales. 

Instituirea incompatibilităţilor
 a avut în vedere principiul separării funcţiilor legislative de cele executive şi judiciare, asigurarea independenţei  persoanelor alese şi sporirea eficienţei mandatului parlamentar prin evitarea dispersării activităţilor desfăşurate de membrii legislativului. 

Dreptul naţional al fiecărui stat membru stabileşte, într-o manieră proprie, funcţiile incompatibile cu mandatul parlamentar european. Astfel, în unele state, lista incompatibilităţilor este extinsă (Franţa, Germania, Grecia, Marea Britanie), în altele numărul incompatibilităţilor este relativ redus, iar în anumite state (Danemarca, Suedia, Finlanda) au aplicabilitate numai incompatibilităţile consacrate de art.7.1. al Actului din 20 septembrie 1976 privind alegerea reprezentanţilor în Parlamentul European prin vot universal direct. 
Funcţiile incompatibile prevăzute de Actul din 20 septembrie 1976 sunt următoarele:
· membru al guvernului naţional; 

· membru al Comisiei Comunităţilor Europene; 

· judecător, avocat general sau grefier al Curţii de Justiţie a Comunităţilor Europene sau al Tribunalului de primă instanţă; 

· membru al Consiliului director al Băncii Centrale Europene; 

· membru al Curţii de Conturi a Comunităţilor Europene; 

· mediator al Comunităţilor Europene; 

· membru al Comitetului Economic şi Social al Comunităţii Europene şi al Comunităţii Europene a Energiei Atomice; 

· membru al Comitetului Regiunilor; 

· membru al comitetelor sau organismelor înfiinţate în virtutea sau în aplicarea Tratatelor de instituire a Comunităţii Europene şi a Comunităţii Europene a Energiei Atomice în vederea administrării fondurilor comunitare sau a îndeplinirii unei sarcini permanente şi directe de gestiune administrativă; 
· membru al consiliului de administraţie, al comitetului director sau angajat al Băncii Europene de Investiţii; 
· funcţionar sau agent activ al instituţiilor Comunităţilor Europene sau al organelor/organismelor ataşate sau al Băncii Centrale Europene.


Referitor la dublul mandat, conform Deciziei Consiliului din 25 iunie 2002 şi din 23 septembrie 2002, începând cu legislatura 2004-2009, calitatea de membru al P.E. este incompatibilă cu cea de membru al parlamentului naţional; beneficiază de derogare temporară – până la alegerile europene din 2009 -, membrii Parlamentelor din Marea Britanie şi Irlanda.

Potrivit dispoziţiilor naţionale în vigoare, funcţiile incompatibile cu mandatul parlamentar european pot fi grupate în: funcţii constituţionale înalte (şef al statului, membru al guvernului, membru al Consiliului de Stat, mediator naţional, procuror general etc.); funcţii elective locale şi/sau regionale; funcţii judiciare; funcţii în cadrul forţelor armate şi al poliţiei; funcţii publice în general şi/sau anumite funcţii publice non-elective; funcţii de conducere în anumite întreprinderi/instituţii publice.
II. REGLEMENTĂRI NAŢIONALE ÎN STATE MEMBRE U.E.

AUSTRIA

1. Ineligibilităţi

Persoanele condamnate prin hotărâre judecătorească la decăderea din dreptul de a alege şi de a fi ales sunt ineligibile.

Astfel, o persoană condamnată la o pedeapsă privativă de libertate de peste un an pentru comiterea unui/mai multor acte delictuale şi premeditate este condamnată şi la pierderea dreptului de a vota pentru o perioadă echivalentă cu durata pedepsei, la care se adaugă încă 6 luni.
2. Incompatibilităţi

În afara incompatibilităţilor prevăzute în Actul din 20 septembrie 1976,  deputaţilor europeani aleşi în Austria le sunt aplicabile incompatibilităţile prevăzute de Constituţie pentru parlamentarii naţionali, precum şi cele consacrate de  dispoziţiile legale naţionale privind alegerile europene. 

Sunt incompatibile cu mandatul parlamentar european funcţiile de: Preşedinte al Republicii
; preşedinte al Curţii de Conturi; preşedinte/vicepreşedinte/membru al Curţii Supreme, al Curţii Administrative şi al Curţii Constituţionale
; ombudsman, director de societăţi în comandită pe acţiuni, de societăţi private bancare, comerciale, industriale sau de transport, de case de credit şi de asigurări.


Funcţionarii publici aleşi în Parlamentul European sunt suspendaţi, pe perioada mandatului, din funcţiile deţinute anterior alegerii. Fac excepţie profesorii universitari care îşi pot exercita mandatul parlamentar în paralel cu activităţile universitare cu condiţia ca veniturile obţinute din desfăşurarea acestor activităţi să nu depăşească 25% din salariul unui profesor universitar.

Curtea Constituţională este autoritatea competentă să se pronunţe asupra contestaţiilor referitoare la ineligibilitatea sau incompatibilitatea unui candidat la alegerile europene/membru al Parlamentului European ales în Austria.
BELGIA

1. Ineligibilităţi


Conform Legii din 23 martie 1989 privind alegerile pentru Parlamentul European, sunt ineligibile persoanele care se află într-una din situaţiile de excludere sau suspendare reglementate de Codul electoral (art.6-9 bis), respectiv:
▪ persoanele condamnate pentru comiterea unei infracţiuni; acestea  sunt definitiv excluse din rîndul electoratului;
▪ persoanele cărora le-au fost suspendate drepturile electorale şi care nu pot vota pe durata incapacităţii: 
a. cele puse sub interdicţie judiciară; persoanele cu statut de minoritate prelungită
, declarate ca atare prin hotărâre judecătorească şi persoanele cu handicapuri mentale internate în instituţii medicale de profil; delincvenţii permanenţi. Incapacitatea electorală a acestora ia sfârşit odată cu ridicarea interdicţiei, a statutului de minoritate prelungită sau odată cu punerea definitivă în libertate;

b. cele condamnate la o pedeapsă cu închisoarea mai mare de 4 luni. Durata incapacităţii electorale este de 6 ani pentru o pedeapsă mai mare de 4 luni şi mai mică de 3 ani şi de 12 ani pentru o pedeapsă de cel puţin 3 ani;

c. cele puse la dispoziţia Guvernului pentru internare (de exemplu, persoanele condamnate la închisoare şi amendă pentru comiterea unor infracţiuni de favorizare a prostituţiei). Incapacitatea electorală încetează odată cu punerea acestora în libertate. 

În cazul mai multor condamnări la închisoare, incapacităţile care rezultă din fiecare pedeapsă se cumulează, fără a se depăşi însă durata de 12 ani. Graţierea nu produce efecte asupra  cazurilor de excludere/suspendare a drepturilor electorale.

2. Incompatibilităţi
Incompatibilităţile prevăzute pentru membrii Parlamentului European aleşi în Belgia sunt:

▪ cele reglementate pentru parlamentarii naţionali  de Constituţie - conform căreia calitatea de parlamentar este incompatibilă cu funcţia de ministru şi cu orice funcţie remunerată de stat - şi de Legea din 6 august 1931 privind incompatibilităţile şi interdicţiile pentru miniştri, foşti miniştri şi miniştri de stat, precum şi pentru membrii şi foştii membri ai Camerelor legislative - conform căreia membrii Camerelor legislative nu pot fi în acelaşi timp funcţionari sau angajaţi-salariaţi ai statului, nu pot îndeplini funcţiile de ministru al cultelor retribuit de stat, avocat în administraţiile publice, agent casier al statului sau comisar al Guvernului pe lângă societăţi anonime; 

▪ cele consacrate de Legea din 23 martie 1989 privind alegerile pentru Parlamentul European conform căreia calitatea de membru al Parlamentului European este incompatibilă cu cea de membru al Consiliului Flamand, al Consiliului Comunităţii Franceze sau al Consiliului Regiunii Bruxelles-Capitală, al unui Consiliu regional, al unui guvern de comunitate/regional, al unei deputăţii permanente
, al unui colegiu orăşenesc, primar, viceprimar sau preşedinte al unui centru public de asistenţă socială dintr-o comună cu peste 50.000 locuitori;
▪ cele prevăzute în Actul din 20 septembrie 1976 privind alegerile pentru Parlamentul European prin vot universal direct.
 Camera Reprezentanţilor este cea care se pronunţă cu privire la incompatibilităţile cu mandatul de parlamentar european sau la eventuala pierdere a calităţii de parlamentar european ca urmare a apariţiei, ulterior alegerii sau în cursul mandatului, a unei cauze de ineligibilitate. 
DANEMARCA
1. Ineligibilităţi
Sunt ineligibile persoanele lovite de o cauză de nedemnitate, respectiv persoanele care au suferit anumite condamnări calificate de lege ca infamante sau care au săvârşit fapte de natură, în concepţia dominantă în societate, să determine decăderea din dreptul de a alege/de a fi ales în Parlamentul European. 
Cu toate acestea, comiterea unei fapte nedemne nu-l poate împiedica pe autorul acesteia să candideze la alegerile europene, întrucât decizia finală asupra ineligibilităţii/validităţii alegerii pentru P.E. se ia de către Parlament, după desfăşurarea scrutinului. În aprecierea cauzei de nedemnitate, membrii Parlamentului acţionează pe baza propriilor convingeri, fundamentate juridic, fiind excluse consideraţiile personale sau politice. Hotărârea judecătorească care stă la baza deciziei Parlamentului referitoare la pierderea eligibilităţii pentru cauză de nedemnitate poate fi pronunţată atât de instanţele daneze, cât şi de instanţele dintr-un alt stat membru/stat terţ.  Ca atare, cetăţeanul european cu reşedinţa în Danemarca ineligibil în statul de origine din cauza comiterii unui act grav incriminat de lege, poate să decadă din dreptul de a fi ales şi în ţara de reşedinţă, dacă Parlamentul hotărăşte că acesta nu îndeplineşte condiţiile legale referitoare la demnitate.
Sunt, de asemenea, ineligibile, persoanele supuse unor interdicţii legale ca urmare a bolilor pshice care le afectează. 
2. Incompatibilităţi

Sunt aplicabile incompatibilităţile prevăzute de Actul din 20 septembrie 1976 privind alegerea reprezentanţilor în Parlamentul European prin vot universal direct.
FRANŢA

1. Ineligibilităţi

Legea 77-729 din 7 iulie 1977 privind alegerea reprezentanţilor în Adunarea Comunităţilor Europene prevede aplicabilitatea, pentru deputaţii europeni aleşi în Franţa, a ineligibilităţilor prevăzute  de Codul electoral pentru parlamentarii naţionali (articolele 127-130.1).  Astfel:

▪  devine ineligibil, pe o perioadă de un an, deputatul care, în termen de două luni de la preluarea mandatului, nu a depus una din declaraţiile de patrimoniu prevăzute de Codul electoral/nu a depus contul de campanie în condiţiile şi la termenul prevăzut de lege sau al cărui cont de campanie a fost  respins de drept. De asemenea, poate fi declarat ineligibil, pe aceeaşi durată, candidatul care a depăşit plafonul legal al cheltuielilor electorale; 

▪ sunt ineligibile persoanele condamnate, atunci când condamnarea împiedică, în mod definitiv, înscrierea acestora pe o listă electorală. Persoanele a căror condamnare împiedică temporar înscrierea pe o listă electorală sunt ineligibile pentru o perioadă reprezentând dublul perioadei de interzicere a înscrierii pe o listă electorală. Conform Codului electoral (art.5,6 şi 7), nu pot fi înscrise pe listele electorale: persoanele majore aflate sub tutelă; persoanele supuse interdicţiei de a-şi exercita dreptul de a alege şi de a fi ales pe o durată stabilită în hotărârea judecătorească pronunţată în baza legilor care prevăd expres sancţiunea pierderii acestui drept
; pe o durată de 5 ani de la data la care condamnarea a devenit definitivă, persoanele condamnate pentru comiterea infracţiunilor prevăzute la art.432.10-16, art.433.1-4 din Codul penal (atingeri aduse administraţiei publice de persoane care exercită o funcţie publică şi care constituie încălcări ale obligaţiei de probitate, îndeosebi furt de bani publici, corupţie pasivă şi trafic de influenţă, realizarea ilegală a intereselor, sustragerea şi deturnarea de bunuri; atingeri aduse administraţiei publice de persoane particulare, îndeosebi corupţie activă şi trafic de influenţă, acte de intimidare exercitate asupra persoanelor care deţin funcţii publice, acte de sustragere şi deturnare de bunuri dintr-un depozit public);

▪ sunt, de asemenea, ineligibile, persoanele care, fără a-şi pierde calitatea de alegători, sunt private de dreptul de a fi ales, prin hotărâre judecătorească pronunţată în baza legilor care prevăd expres sancţiunea pierderii acestui drept (de exemplu, incapacitatea de a exercita o funcţie publică electivă pe o perioadă de 5 ani, prevăzută într-o hotărâre judecătorească de declarare a falimentului personal/lichidării judiciare pronunţată în baza Legii 85-98 privind redresarea şi lichidarea judiciară a întreprinderilor).


▪ art.130.1 prevede în mod expres ineligibilitatea mediatorului.

2. Incompatibilităţi

În afara incompatibilităţilor consacrate de Actul din 20 septembrie 1976 privind alegerile pentru Parlamentul European prin vot universal direct, deputaţilor europeni aleşi în Franţa le sunt aplicabile incompatibilităţile reglementate de legislaţia naţională pentru parlamentarii naţionali. 

Sunt incompatibile cu mandatul parlamentar următoarele funcţii: membru al Consiliului Constituţional; membru al Consiliului Economic şi Social; membru al Consiliului pentru politică monetară al Băncii franceze; magistrat; judecător în cadrul unui tribunal de comerţ; funcţii publice non-elective (cu excepţia anumitor funcţii din învăţământul superior sau al unor funcţii culturale publice care corespund regimului concordatar
 aplicabil în departamentele Haut-Rhin, Bas-Rhin şi Moselle); funcţii conferite de un stat străin/organizaţie internaţională; funcţiile de preşedinte/membru al consiliului de administraţie/director general sau director general adjunct în cadrul întreprinderilor naţionale sau al instituţiilor publice naţionale.

Sunt, de asemenea, incompatibile cu mandatul parlamentar  următoarele funcţii: şef de întreprindere, preşedinte al consiliului de administraţie, preşedinte/membru al comitetului director, preşedinte al consiliului de supraveghere, administrator delegat, director general, director general adjunct sau administrator exercitate în: a) societăţi, întreprinderi sau instituţii care beneficiază de subvenţii/avantaje din partea statului sau a unei colectivităţi publice; b) societăţi financiare de economii publice, societăţi civile autorizate pentru gestionarea economiilor publice, precum şi organele de direcţie/administraţie/gestionare ale acestora; c) societăţi/întreprinderi care execută lucrări, prestează servicii pentru sau sub controlul statului, al unei colectivităţi locale, al unei instituţii publice/întreprinderi naţionale; d) societăţi/întreprinderi cu scop lucrativ al căror obiect de activitate constă în cumpărarea/vânzarea de terenuri destinate construcţiilor, în promovarea imobiliară sau în construirea de imobile destinate vânzării; e) societăţi la care întreprinderile/instituţiile menţionate deţin peste 50% din capital. 

Pentru anumite funcţii exercitate în cadrul unor organisme de interes regional sau local şi care nu sunt remunerate, legea prevede unele derogări. Astfel, deputaţii pot exercita funcţiile de preşedinte/administrator delegat/membru al consiliului de administraţie al societăţilor mixte pentru echipament regional/local sau al societăţilor având un obiect exclusiv social, dacă aceste funcţii nu sunt remunerate. De asemenea, deputaţii care sunt membri ai unui consiliu regional/general/municipal pot fi desemnaţi de acesta pentru a reprezenta regiunea/departamentul/comuna în organisme de interes regional sau local, cu condiţia ca aceste organisme să nu aibă ca obiect furnizarea sau repartizarea de beneficii, iar persoanele desemnate să nu ocupe funcţii remunerate. 

Legea interzice: 

- unui avocat înscris în barou, investit cu mandat de parlamentar: a) îndeplinirea, în mod direct sau indirect, a unui act profesional în cadrul urmăririlor penale declanşate în cazul comiterii unor infracţiuni/delicte săvârşite împotriva naţiunii, statului sau liniştii publice, în domeniul presei sau în cazul atingerilor aduse creditelor şi economiilor băneşti; b) acordarea de asistenţă şi consultanţă, direct sau indirect, uneia din societăţile/întreprinderile/instituţiile menţionate mai sus cărora, înainte de alegere, nu le acorda în mod obişnuit consultanţă sau societăţilor naţionale/colectivităţilor locale/instituţiilor publice care au acţionat statul în judecată;

- tuturor deputaţilor: folosirea numelui şi a calităţii parlamentare în reclame publicitare referitoare la o întreprindere financiară, industrială sau comercială.

Deputatul care la preluarea mandatului se regăseşte în una din aceste situaţii are obligaţia  de a demisiona din funcţia deţinută anterior alegerii, în termen de 30 de zile de la preluarea mandatului. Acceptarea, în cursul exercitării mandatului, a uneia din funcţiile menţionate, atrage obligaţia parlamentarului de a pune capăt situaţiei de incompatibilitate în termen de 30 de zile de la numire.

Un parlamentar se poate regăsi într-o situaţie de incompatibilitate şi în cazul exercitării a mai mult de unul din următoarele mandate electorale: consilier regional, consilier în Adunarea Corsicii, consilier general, consilier al Parisului, consilier municipal al unei comune de cel puţin 3.500 de locuitori. Dacă un deputat european obţine, ulterior alegerii, un astfel de mandat, acesta are obligaţia de a demisiona din una din funcţiile elective deţinute anterior, în termen de 30 de zile de la proclamarea alegerilor care au determinat apariţia situaţiei de incompatibilitate.  
FINLANDA


1. Ineligibilităţi

Conform prevederilor Legii electorale 714/1998, condiţiile de eligibilitate aplicabile candidaţilor la alegerile pentru Parlamentul European sunt cele prevăzute de Constituţie pentru alegerile parlamentare naţionale. 

Conform articolului 27 din Constituţie, sunt ineligibili: membrii forţelor armate; Cancelarul de Justiţie; Mediatorul Parlamentar; judecătorii Curţii Supreme sau ai Curţii Supreme Administrative; Procurorul General.


 De asemenea, nu sunt eligibile persoanele aflate sub tutelă.

2. Incompatibilităţi

Legea electorală consacră incompatibilităţile prevăzute în Actul din 20 septembrie 1976 privind alegerile pentru Parlamentul European prin vot universal direct. 

În cazul în care un deputat european ales în Finlanda este afectat, pe durata exercitării mandatului, de o cauză de ineligibilitate sau este numit/ales în una din funcţiile incompatibile, mandatul parlamentar european ia sfârşit. 
GERMANIA
1. Ineligibilităţi
Sunt ineligibile: 
- persoanele decăzute din dreptul de a vota/din dreptul de a deţine o funcţie publică în baza unei hotărâri judecătoreşti de condamnare la închisoare  de cel puţin 1 an (perioada interdicţiei de a-şi exercita drepturile electorale este cuprinsă între 2-5 ani);

- persoanele ale căror afaceri au fost plasate, în baza unei hotărâri judecătoreşti, în custodia unui administrator;


- persoanele afectate de boli psihice şi internate, prin hotărâre judecătorească, în instituţii medicale de profil. 
2. Incompatibilităţi

În afara incompatibilităţilor prevăzute în Actul din 20 septembrie 1976  privind alegerile pentru Parlamentul European prin vot universal direct, mandatul de deputat european este incompatibil cu funcţiile de: Preşedinte federal; judecător al Curţii Federale Constituţionale; secretar de stat parlamentar
; comisar pentru apărare în Bundestag;  comisar federal pentru protecţia datelor; membru al unui guvern regional. Sunt, de asemenea, incompatibile cu mandatul european următoarele funcţii exercitate în alt stat membru: judecător al Curţii Constituţionale, membru al unui guvern echivalent cu guvernul de land, precum şi orice funcţie asimilată celei de secretar de stat parlamentar.
Titularul unei astfel de funcţii/mandat devine membru al P.E. numai dacă, după ce a fost ales, demisionează/renunţă la mandat până cel târziu la data primei sesiuni a Parlamentului European care are loc după alegeri sau, în cazul obţinerii mandatului prin alegeri parţiale/ca urmare a vacantării mandatului, înainte de transmiterea, către Responsabilul federal pentru alegeri,  a declaraţiei de acceptare a mandatului. În caz contrar, Consiliul Decanilor din cadrul Bundestag-ului se pronunţă asupra încetării calităţii de membru al P.E., iar  deputatul în cauză părăseşte Parlamentul European la data notificării deciziei Consiliului Decanilor. În aceste situaţii, Preşedintele Bundestagului are obligaţia de a-l informa imediat pe Preşedintele Parlamentului European în ce priveşte motivele şi data încetării mandatului. 

În cazul în care un parlamentar european renunţă la mandat sau acceptă numirea într-o funcţie incompatibilă cu mandatul european, cel care se pronunţă asupra încetării mandatului este Parlamentul European; deputatul părăseşte P.E. după publicarea deciziei de constatare a vacanţei mandatului.

GRECIA

1. Ineligibilităţi


▪ Articolul 56 din Constituţie care reglementează, pentru alegerile naţionale, ineligibilităţile decurgând din exercitarea anumitor funcţii sau activităţi are aplicabilitate şi candidaţii la alegerile europene.
Nu pot candida dacă nu au demisionat anterior depunerii candidaturii: funcţionarii publici şi titularii unor funcţii publice remunerate; angajaţii statului din cadrul forţelor armate şi securităţii; agenţii colectivităţilor teritoriale/alte persoane juridice de drept public; guvernatorii, viceguvernatorii sau preşedinţii consiliilor de administraţie/administratorii delegaţi sau consilierii mandataţi de persoane juridice de drept public; secretarii generali/particulari din ministere sau din cadrul secretariatelor generale autonome/regiunilor, precum şi titularii funcţiilor asimilate.

Legea permite revenirea în serviciul activ a militarilor demisionari, precum şi reinstalarea în funcţie a funcţionarilor civili/titularilor de funcţii publice care au demisionat pentru a participa la alegeri, numai după trecerea unui an de la data demisiei.  Profesorii din învăţământul superior nu sunt supuşi acestei restricţii. 
Funcţionarii civili şi militarii aflaţi sub contract pe durată determinată nu pot candida, în cursul acestei perioade, la alegerile europene.
▪  În ce priveşte ineligibilităţile determinate de o condamnare pronunţată prin hotărâre judecătorească civilă/penală sunt aplicabile dispoziţiile legale referitoare la alegerile naţionale.
Astfel, persoanele condamnate prin hotărâre definitivă pentru comiterea unor infracţiuni prevăzute de Codul penal sau de Codul penal militar sunt decăzute din drepturile politice, inclusiv din dreptul de a fi ales. Pierderea drepturilor politice operează de plin drept în cazul condamnării la închisoare pe viaţă.  Condamnarea la pedeapsa închisorii (pe o anumită durată) antrenează, în mod obligatoriu, decăderea din drepturile politice pe perioadă cuprinsă între 2 şi 10 ani. În cazul în care condamnarea la închisoare are o durată de cel puţin un an, iar circumstanţele comiterii infracţiunii relevă caracterul imoral al autorului, se aplică, în mod obligatoriu, şi sancţiunea decăderii din drepturile politice pe o perioadă cuprinsă între 1 şi 5 ani. 
▪ Sunt, de asemenea, ineligibile, persoanele aflate sub tutelă. 


 

 
2. Incompatibilităţi

Mandatul de parlamentar european este incompatibil cu:


▪ funcţiile şi activităţile prevăzute de art.57 din Constituţie pentru parlamentarii naţionali: proprietar, asociat, acţionar, administrator, manager, membru al consiliului de administraţie/consiliului director  al unei întreprinderi care aparţine statului sau care a încheiat cu statul contracte de dezvoltare sau de investiţii; proprietar sau manager al unui post de radio/ televiziune sau al unui ziar; concesionar al unui serviciu public/întreprindere publică/întreprindere de utilitate publică; persoane care desfăşoară activităţi comerciale de închiriere a unor bunuri imobile care aparţin statului.


▪ funcţiile prevăzute în Actul din 20 septembrie 1976 privind alegerile pentru Parlamentul European prin vot universal direct.


Membrii aleşi care deţin funcţii sau desfăşoară activităţi incompatibile cu mandatul de parlamentar european au obligaţia de a-şi declara, în scris, opţiunea, în termen de 8 zile de la data validării alegerii. Nerespectarea acestei obligaţii antrenează pierderea de drept a mandatului parlamentar european. 


Competenţa de a se pronunţa asupra situaţiilor de incompatibilitate/pierdere a mandatului parlamentar aparţine Curţii Supreme Speciale (instanţă alcătuită din Preşedintele Curţii Supreme Administrative, Preşedintele Curţii Supreme Civile şi Penale, Preşedintele Curţii de Conturi, 4 consilieri ai Curţii Supreme Administrative şi 4 membri ai Curţii Supreme Civile şi Penale).
IRLANDA

1. Ineligibilităţi

▪  Ineligibilităţi care decurg din exercitarea anumitor funcţii/activităţi.  Membrii Serviciului naţional de poliţie, membrii forţelor armate, funcţionarii al căror contract de muncă nu conţine o clauză expresă care să le permită participarea la alegerile pentru Parlamentul naţional, titularii funcţiilor de judecător, controlor sau auditor general, precum şi cetăţenii irlandezi care candidează la alegerile pentru Parlamentul European care se desfăşoară într-un alt stat membru nu pot candida pentru obţinerea unui mandat parlamentar european.

Sunt, de asemenea, ineligibile, conform Legii din 1997 privind alegerile pentru Parlamentul European, aşa cum a fost modificată în anul 2004, persoanele care deţin funcţiile consacrate de art.7.1. al Actului din 20 septembrie 1976 privind alegerile pentru Parlamentul European ca incompatibile cu mandatul european (membru al Guvernului; membru al Comisiei Comunităţilor Europene; judecător, avocat general sau grefier al Curţii de Justiţie a Comunităţilor Europene sau al Tribunalului de primă instanţă; membru al Consiliului director al Băncii Centrale Europene; membru al Curţii de Conturi a Comunităţilor Europene; mediator european; membru al Comitetului Economic şi Social al Comunităţii Europene şi al Comunităţii Europene a Energiei Atomice; membru al Comitetului Regiunilor; membru al comitetelor sau organismelor înfiinţate în virtutea sau în aplicarea Tratatelor de instituire a Comunităţii Europene şi a Comunităţii Europene a Energiei Atomice în vederea administrării fondurilor comunitare sau a îndeplinirii unei sarcini permanente şi directe de gestiune administrativă; membru al consiliului de administraţie, al comitetului director sau angajat al Băncii Europene de Investiţii; funcţionar sau agent activ al instituţiilor Comunităţilor Europene sau al organelor/organismelor ataşate sau al Băncii Centrale Europene).

▪ Ineligibilităţi care decurg dintr-o hotărâre judecătorească civilă sau penală.  Nu sunt eligibile: persoanele condamnate la pedeapsa închisorii mai mare de 6 luni, însoţită sau nu de pedeapsa complementară a muncii silnice; persoanele care, prin hotărâre judecătorească de faliment sunt declarate ca „falite datoare”. 

De asemenea, sunt ineligibile persoanele afectate de boli psihice.
2. Incompatibilităţi

Mandatul de parlamentar european este incompatibil cu funcţiile de: procuror general; preşedinte/vicepreşedinte al Camerei Deputaţilor/Senatului; ministru de stat; judecător, controlor sau auditor general; membru al Serviciului naţional de poliţie; membru al forţelor armate; funcţionar al cărui contract de muncă nu conţine o clauză expresă care să permită alegerea acestuia în Parlamentul naţional. 

În situaţia numirii/alegerii în una din aceste funcţii, mandatul de parlamentar european încetează de plin drept.

De asemenea, mandatul încetează în cazul în care, în cursul legislaturii europene, deputatul este afectat de o boală mentală/este condamnat la închisoare pentru o perioadă mai mare de 6 luni/este declarat “falit dator” prin hotărâre declarativă de faliment.

Până la alegerile pentru Parlamentul European care vor avea loc în 2009, membrii Parlamentului din Irlanda  pot deţine şi mandatul de parlamentar european (beneficiind de derogare de la interdicţia mandatului dublu).
ITALIA


1. Ineligibilităţi

Una dintre cele mai importante cauze de ineligibilitate o constituie pierderea dreptului de a alege, determinată de o hotărâre penală definitivă, de unul din cazurile de nedemnitate morală prevăzute de lege sau de incapacitatea civilă a persoanelor afectate de maladii mentale.  
Condamnarea penală pentru comiterea unor infracţiuni grave/a anumitor categorii de delicte, însoţită de pedeapsa complementară a interzicerii exercitării unei funcţii publice (definitiv sau temporar), reprezintă una din cauzele incapacităţii electorale. Un caz special îl constituie incapacitatea electorală temporară a persoanelor condamnate pentru comiterea unor delicte electorale sancţionate printr-o pedeapsă privativă de libertate. Astfel, în cazul comiterii unui delict electoral de către un candidat la alegeri, decăderea din dreptul de a alege şi de a fi ales se pronunţă pentru o perioadă mai lungă, cuprinsă între 5 şi 10 ani.
Cazurile de conduită morală nedemnă care au drept consecinţă interzicerea dreptului de vot privesc: 

- persoanele împotriva cărora au fost luate măsuri preventive de siguranţă (reţinere din motive de securitate, libertate supravegheată, interdicţie de şedere); interdicţia se aplică pe întreaga durată a acestor măsuri;

- persoanele declarate falite; durata interdicţiei nu poate fi mai mare de 5 ani de la data declarării falimentului.

Apariţia unei cauze de ineligibilitate în cursul exercitării mandatului determină decăderea din mandatul parlamentar european.

2. Incompatibilităţi

În afara incompatibilităţilor prevăzute în Actul din 20 septembrie 1976 privind alegerile pentru Parlamentul European prin vot universal direct, mandatul de deputat european este incompatibil cu următoarele funcţii: membru al guvernului altui stat membru; preşedinte al consiliului regional; asesor regional; consilier regional; preşedinte al provinciei; primar al unei localităţi cu peste 15.000 locuitori.


Conform Legii nr.90 din 8 aprilie 2004 privind modificarea Legii 18/1979 privind alegerea membrilor pentru Parlamentul European, primarii comunelor cu o populaţie de peste 15.000 de locuitori, precum şi preşedinţii provinciilor care, la data intrării în vigoare a legii de modificare, deţin şi mandatul de parlamentar european, continuă să exercite acest mandat, concomitent cu îndeplinirea atribuţiilor din cadrul colectivităţilor locale în care au fost aleşi, până la finele mandatului electiv local. 

Candidatul declarat ales care se află într-o situaţie de incompatibilitate are obligaţia de a depune la Biroul Electoral Naţional, în 30 de zile de la proclamarea alegerilor, o declaraţie de opţiune. În caz contrar, Biroul Electoral Naţional atribuie mandatul candidatului imediat următor pe listă.

LUXEMBURG

1. Ineligibilităţi

Cazurile de ineligibilitate şi excludere din cadrul electoratului sunt prevăzute într-o  manieră limitativă de art.53 din Constituţie. Astfel: ”Nu pot fi nici electori şi nici nu sunt eligibile: 

1. persoanele condamnate penal; 

2. persoanele care, în materie corecţională, sunt condamnate la decăderea din dreptul de vot;
 

3. persoanele majore aflate sub tutelă. 

Dreptul de vot poate fi redat, prin graţiere, persoanelor care l-au pierdut prin condamnarea penală.”

Această prevedere constituţională se regăseşte în conţinutul art.98 din Legea din 25 februarie 1979 privind alegerea reprezentanţilor în P.E., conform căruia, pentru a fi eligibilă, o persoană „ (...) trebuie să se bucure de drepturile civile şi să nu fie decăzută din drepturile politice în statul membru de reşedinţă sau în statul membru de origine (...)”.

2. Incompatibilităţi

▪ Funcţii incompatibile prevăzute de art.54 din Constituţie pentru parlamentarii naţionali, aplicabile şi parlamentarilor europeni: membru al Guvernului, membru al Consiliului de Stat, magistrat al Ordinului Judiciar, membru al Curţii de Conturi, comisar de district, agent fiscal al statului, militar de carieră. 
Membrii Guvernului şi cei ai Consiliului de Stat aleşi în Parlamentul European sunt consideraţi demisionari de plin drept din funcţiile deţinute anterior alegerii. 
▪ Legea electorală din 18 februarie 2003 prevede că mandatul de parlamentar european este incompatibil cu calitatea de funcţionar/angajat remunerat de stat/de o instituţie publică subordonată Guvernului/de o comună/de un sindicat al comunelor/de o instituţie publică subordonată unei comune. 

▪ Au, de asemenea, aplicabilitate, incompatibilităţile prevăzute în Actul din 20 septembrie 1976.

Parlamentarii europeni aleşi în Luxemburg nu pot fi rude/rude prin alianţă până la gradul 2 şi nici uniţi prin căsătorie. În cazul alegerii ambilor soţi, se declară ales candidatul desemnat prin tragerea la sorţi efectuată de preşedintele Biroului principal de vot.

OLANDA


1. Ineligibilităţi

Sunt ineligibile: 

- persoanele condamnate prin hotărâre judecătorească definitivă la închisoare de cel puţin un an şi la pedeapsa complementară a decăderii din dreptul de a vota;


- persoanele afectate de boli psihice declarate incapabile prin hotărâre judecătorească definitivă.


Obligaţia notificării, către primarul localităţii de reşedinţă a persoanei condamnate, a hotărârii judecătoreşti prin care se pronunţă decăderea din dreptul de vot , în vederea înregistrării, revine ministrului justiţiei.

2. Incompatibilităţi

Sunt incompatibile cu mandatul parlamentar european funcţiile de: ministru; secretar de stat; membru al Consiliului de Stat; membru al Curţii de Conturi; membru al Curţii Supreme, procuror general, procuror general adjunct; mediator naţional şi mediator naţional adjunct; comisar al Regelui; militar activ; funcţionar al Consiliului de Stat, al Curţii de Conturi sau al Biroului mediatorului naţional; funcţionar guvernamental sau al serviciilor ministeriale; persoanele angajate pe baza unui contract de muncă încheiat în baza Codului civil.

MAREA BRITANIE


Ineligibilităţi şi incompatibilităţi


Conform Legii din 2002 privind alegerile parlamentare europene, incapacităţile prevăzute de  Legea din 1975 a Camerei Comunelor privind incapacităţile (House of Commons Disqualification Act 1975) sunt aplicabile şi membrilor Parlamentului European. 

Legea  privind incapacităţile consacră  6 categorii de funcţii ale căror titulari sunt ineligibili sau care sunt incompatibile cu calitatea de membru al Camerei Comunelor/Parlamentului European:


- funcţii judiciare (judecător la Înalta Curte, la Curtea de Apel, la Curtea de Casaţie, la Curtea Marţială de Apel; magistrat; membru al Tribunalului pentru imigraţie; magistrat rezident; comisar pentru protecţia copiilor; comisar pentru asigurări sociale; comisar pentru scopuri speciale numiţi în baza legilor fiscale etc.); 


- funcţii publice din cadrul anumitor organisme (Comisia consultativă pentru substanţe periculoase, Tribunalul de arbitraj pentru industria aeronautică,  Consiliul britanic pentru agrement, Comisia centrală pentru arbitraj, Autoritatea pentru aviaţia civilă, Tribunalul de arbitraj pentru funcţionarii publici, Autoritatea pentru cărbune, Comisia pentru administraţie locală, Comisia pentru egalitate rasială etc.)


- funcţii în cadrul forţelor armate regulate;


- funcţii în cadrul forţelor de poliţie;

- calitatea de membru al legislativului unei ţări din afara Commonwealth-ului;


- funcţii  din cadrul anumitor întreprinderi, societăţi, companii (de exemplu, directori ai unor societăţi comerciale numiţi de Guvern).


Sunt, de asemenea, ineligibili, Lorzii magistraţi din cadrul Camerei Lorzilor.

Orice candidat propus pentru alegerile europene are obligaţia de a prezenta o declaraţie prin care să confirme cunoaşterea conţinutului acestei legi.

De asemenea, nu sunt eligibile/sunt incompatibile cu exercitarea mandatului parlamentar european:

- persoanele condamnate la pedeapsa închisorii de peste un an (indiferent de infracţiunea comisă);

- persoanele vinovate sau suspectate de comiterea unor acte de corupţie electorală;

- persoanele declarate falite (conform Legii privind insolvabilitatea debitorul declarat falit pierde dreptul de a fi ales/de a exercita un mandat parlamentar dacă hotărârea judecătorească de declarare a falimentului nu a fost anulată sau dacă membrul respectiv nu a fost reabilitat prin hotărâre judecătorească);

- persoanele care suferă de boli mentale/care pe parcursul mandatului au fost afectate de o boală mentală


Au, de asemenea, aplicabilitate, incompatibilităţile prevăzute în Actul din 20 septembrie 1976 privind alegerile pentru Parlamentul European prin vot universal direct.  


Până la alegerile pentru Parlamentul European din 2009, parlamentarii naţionali care sunt şi membri ai Parlamentului European pot deţine mandat dublu.

PORTUGALIA


1. Ineligibilităţi

 ▪ Ineligibilităţi care decurg din exercitarea anumitor funcţii sau activităţi. Legea nr. 14/87 privind alegerile pentru Parlamentul European prevede că sunt ineligibili: Preşedintele Republicii, Primul ministru, guvernatorii/viceguvernatorii civili, magistraţii din cadrul Ordinului Judiciar sau al Parchetului, militarii şi membrii activi ai forţelor armate, diplomaţii de carieră, persoanele cu funcţii diplomatice (altele decât diplomaţii de carieră), judecătorii (alţii decât magistraţii), membrii Comisiei Electorale Naţionale, precum şi cetăţenii loviţi de una din cauzele de ineligibilitate prevăzute de dispoziţiile comunitare aplicabile în materie.
▪ Ineligibilităţi care decurg dintr-o hotărâre judecătorească civilă sau penală. Nu beneficiază de dreptul de a alege şi nu sunt eligibile persoanele decăzute din drepturile politice în baza unei hotărâri judecătoreşti definitive. Pentru anumite infracţiuni sau delicte, legea poate institui interdicţia exercitării anumitor drepturi/profesii. Astfel, art.246 din Codul penal prevede că unei persoane condamnate pentru o infracţiune împotriva păcii sau umanităţii i se poate aplica (în funcţie de gravitatea faptei şi de incidenţa acesteia asupra aptitudinii autorului de a-şi exercita drepturile politice) şi pedeapsa complementară a decăderii din dreptul de a alege şi de a fi ales în cadrul alegerilor - inclusiv al alegerilor europene -, pe o perioadă cuprinsă între 2 şi 10 ani). Sunt, de asemenea, ineligibile, persoanele cu facultăţi mentale vizibil alterate şi internate în instituţii psihiatrice de profil sau care sunt declarate ca atare de o comisie medicală.
Prezentarea simultană  a candidaturii, atât în Portugalia cât şi în alt stat membru, poate antrena, pe lângă pedeapsa închisorii, şi pedeapsa complementară a decăderii din dreptul de a fi ales la următoarele alegeri pentru Parlamentul European.

2. Incompatibilităţi

	În afara incompatibilităţilor prevăzute în Actul din 20 septembrie 1976, mandatul de parlamentar european este incompatibil cu funcţiile de: membru al Consiliului Superior al Magistraturii; procuror general; mediator şi mediator adjunct; membru al organelor de guvernământ din regiunile autonome; guvernator/viceguvernator civil; primar şi consilier municipal;  preşedinte al Consiliului Economic şi Social; membru al Înaltei Autorităţi pentru Media, al Comisiei Naţionale pentru Protecţia Datelor Personale Informatizate şi al Comisiei pentru Acces la Documentele Administrative; conducător de întreprindere publică şi membru al conducerii unei instituţii publice; membru al consiliului de administraţie al unei societăţi cu capital exclusiv/majoritar public; executantul unor funcţii diplomatice de reprezentare a statului portughez în străinătate care nu are calitatea de funcţionar public; funcţiile prevăzute la art.2 din Decretul-lege nr.196/93 din 27 mai 1993 (funcţii deţinute la Cabinetul Preşedintelui Republicii şi în serviciile Preşedinţiei, la Cabinetul Preşedintelui Adunării Republicii şi la secretariatele grupurilor parlamentare, la Cabinetul Primului ministru, la cabinetele membrilor Guvernului, la cabinetele miniştrilor Republicii pentru regiunile autonome, la cabinetele membrilor guvernelor regionale, la cabinetele guvernatorilor şi viceguvernatorilor civili şi la secretariatele primarilor şi consilierilor municipali);  funcţionar sau agent statal/al unei colectivităţi teritoriale.

	

	Întreprinderile al căror capital este deţinut în proporţie de peste 10% de titularii unei funcţii politice – inclusiv de deputaţii europeni - nu pot participa la licitaţiile organizate pentru furnizarea de bunuri/servicii sau la activităţile comerciale/ industriale care fac obiect al contractelor cu statul/colectivităţile teritoriale. De asemenea, persoanele care deţin o funcţie politică nu pot îndeplini, pe întreaga durată a exercitării funcţiei, plus încă un an, funcţia de arbitru sau expert (cu titlu gratuit sau oneros) într-o procedură judiciară în care este angajat statul/colectivităţile teritoriale.

În termen de 60 de zile de la preluarea mandatului, deputaţii europeni aleşi în Portugalia au obligaţia de a prezenta la Curtea Constituţională, în vederea examinării, controlului şi validării, o declaraţie privind inexistenţa incompatibilităţilor. Declaraţia trebuie să conţină informaţii referitoare la toate funcţiile şi activităţile profesionale ale declarantului, precum şi orice participaţie deţinută. Nerespectarea acestei obligaţii antrenează dacăderea din mandat.  



	


SPANIA
1. Ineligibilităţi

Cauzele de ineligibilitate prevăzute pentru alegerile naţionale se aplică şi alegerilor europene (Legea organică nr. 5/1985 privind sistemul electoral general).

▪ Ineligibilităţi care decurg din exercitarea anumitor funcţii sau activităţi. Nu sunt eligibili: membrii Curţii Constituţionale; Avocatul Poporului; preşedinţii Tribunalului de Mare Instanţă, al Consiliului de Stat, al Curţii de Conturi şi al Consiliului Economic şi Social; membrii Consiliului Superior al Magistraturii; consilierii permanenţi ai Consiliului de Stat şi consilierii Curţii de Conturi; Procurorul general; subsecretarii de stat, secretarii generali, directorii generali; directorii de la cabinetele primului ministru/miniştrilor/secretarilor de stat; şefii misiunilor acreditaţi în străinătate sau pe lângă organisme internaţionale, care au statut de rezidenţi; magistraţii, judecătorii şi procurorii activi, militarii de profesie şi cei în rezervă; membrii activi ai forţelor de poliţie şi de securitate; preşedinţii, secretarii şi membrii birourilor electorale; reprezentanţii Guvernului pe lângă Comunităţile autonome; guvernatorii şi viceguvernatorii civili, precum şi alte autorităţi de acelaşi rang cu diverse atribuţii teritoriale; directorul general al Radioteleviziunii naţionale şi directorii societăţilor de radioteleviziune; preşedinţii, directorii şi alţi responsabili de acelaşi rang ai organismelor publice autonome care îşi exercită competenţa pe teritoriul naţional, precum şi reprezentanţii Guvernului în aceste organisme; preşedinţii şi directorii generali ai organelor de asigurări sociale cu competenţă asupra teritoriului naţional; directorul Biroului de recensământ electoral; guvernatorul şi viceguvernatorul Băncii Spaniei, directorul Institutului oficial de credit şi ai altor instituţii oficiale de credit; preşedintele, consilierii şi secretarul general al Consiliului general de siguranţă nucleară; titularii funcţiilor sau sarcinilor atribuite şi remunerate de un stat străin; preşedinţii, membrii şi consilierii guvernelor Comunităţilor autonome; membrii instituţiilor aleşi/numiţi de Adunările legislative ale Comunităţilor autonome. 
▪ Ineligibilităţi care decurg dintr-o hotărâre civilă sau penală. Sunt ineligibile persoanele condamnate prin hotărâre judecătorească definitivă la pedeapsa închisorii, persoanele condamnate pentru comiterea infracţiunii de rebeliune, persoanele care fac parte din organizaţii teroriste, condamnate pentru atentat la viaţa, integritatea fizică sau libertatea unei persoane, împotriva cărora s-a pronunţat şi pedeapsa complementară a decăderii din dreptul de a alege şi de a fi alese.
Sunt, de asemenea, ineligibile, persoanele declarate incapabile, prin hotărâre judecătorească definitivă, precum şi persoanele cu afecţiuni psihice internate în instituţii de profil, pe baza hotărârii judecătoreşti de autorizare a internării.
2. Incompatibilităţi


În afara incompatibilităţilor prevăzute în Actul electoral din 20 septembrie 1976 mandatul de deputat european este incompatibil cu:

▪ mandatul în Adunarea legislativă a unei Comunităţi autonome;
▪ anumite funcţii/activităţi de natură administrativă: preşedinte al Curţii Administrative de Apel; membru al Consiliului de administraţie al Radioteleviziunii naţionale; director la cabinetele primului ministru/miniştrilor/secretarilor de stat; reprezentant al Guvernului în porturile autonome; reprezentant al Guvernului în cadrul serviciilor hidrografice şi al societăţilor cărora le-au fost concesionate autostrăzi unde se percepe taxă; preşedinte/membru al consiliilor de administraţie, administrator, director general în instituţii publice, regii cu monopol de stat, întreprinderi cu participare publică majoritară directă sau indirectă, indiferent de formă, case de economii ale statului; titular al oricărei alte funcţii publice sau remunerate din bugetul administraţiei publice de stat.
▪ orice profesie/activitate publică sau privată, exercitată în mod direct sau prin reprezentant, pe cont propriu sau în contul altei persoane şi retribuită sub formă de indemnizaţie/salariu/drepturi băneşti/onorariu. 
Sunt exceptate: a) activităţile de gestionare a patrimoniului personal/ familial (nu fac parte din această categorie activităţile private desfăşurate cadrul unei întreprinderi la care cel interesat, soţul sau descendenţii minori deţine/deţin peste 10% din capital) şi activităţile profesionale exercitate în baza unei înţelegeri, concesiuni sau contract cu un organism/întreprindere din sectorul public de stat, din cadrul comunităţilor autonome sau al colectivităţilor locale; b) activităţile de creaţie literară, ştiinţifică, artistică şi tehnică.
SUEDIA


Conform Legii electorale 157/1997, orice persoană cu drept de vot este eligibilă. Rezidenţii străini, cetăţeni ai altor state membre beneficiază de dreptul de a alege şi de a fi aleşi dacă fac dovada că nu şi-au pierdut aceste drepturi în ţara de origine. 

Funcţiile incompatibile cu mandatul de parlamentar european prevăzute în Actul din 20 septembrie 1976 privind alegerea reprezentanţilor în Parlamentul European prin vot universal direct sunt consacrate de Legea electorală suedeză atât ca ineligibilităţi cât şi ca incompatibilităţi.  

Contestaţiile referitoare la rezultatele alegerilor europene se soluţionează de către Comisia de control electoral desemnată de Parlament.

BIBLIOGRAFIE
▪ Parlement européen, Direction générale des études, Document de travail, Dispositions nationales en matière d’inéligibilités et d’incompatibilités concernant le Parlement européen, 1997
▪ Austria: Federal Constitutional Law; Federal Act concerning the election of Members of the European Parliament to be delegated by Austria

▪ Belgia: La Constitution belge; Loi du 23 mars 1989 relative à l’élection du Parlement européen; Le Code electoral
▪ Franţa: Loi no.77-729 relative à l’élection des représentants au Parlement européen; Le Code electoral
▪ Finlanda: Constitution of Finland; Election Act 714/1998
▪ Germania: European Elections Act of 1994

▪ Grecia: Constitution of Greece

▪ Irlanda: European Parliament Elections Act 1992 to 2004

▪ Italia: Legea nr.18/1979 privind alegerea membrilor pentru Parlamentul European
▪ Luxemburg: La Constitution; Loi du 25 février 1979 relative à l’élection directe des représentants du Grand-Duché de Luxembourg au Parlement européen

▪ Olanda: Act of 28 September 1989 containing new provisions governing the franchise and elections (Elections Act)

▪ Marea Britanie: House of Commons Disqualification Act 1975; European Parliament Representation Act 2002
▪ Portugalia: Legea electorală pentru Parlamentul European (nr.14/87)
▪ Spania: Legea organică privind sistemul electoral general (nr.5/1985)

▪ Suedia: Elections Act no.157/1997

� Având drept scop armonizarea reglementărilor electorale europene în ţările membre, îndeosebi pe cele referitoare la cetăţenie, principalele prevederi ale Directivei privesc: condiţiile privind acordarea dreptului de a alege şi de a fi ales în statul membru de reşedinţă (cetăţenia Uniunii, reşedinţa în statul membru în care votează sau îşi depune candidatura, documente ce trebuie prezentate); interdicţia votului dublu şi a dublei candidaturi; libertatea cetăţenilor comunitari de a a alege statul membru (de reşedinţă sau de origine) în care să îşi exercite dreptul electoral; ineligibilitatea. Aceasta din urmă are la bază principiul cumulului regimului de ineligibilitate din statul membru de reşedinţă cu cel din statul membru de origine, depunerea candidaturii în statul de reşedinţă fiind condiţionată de prezentarea dovezii de îndeplinire a condiţiilor de eligibilitate prevăzute în statul membru de origine.


� Cele mai importante modificări se referă la incompatibilităţi, la interdicţia dublului mandat (cu derogare pentru Irlanda şi Marea Britanie), precum şi la procedura de urmat în cazul vacantării unui mandat european.


� Instituţia incompatibilităţilor, legată, în principal, de funcţionarea parlamentului, poate fi definită ca fiind imposibilitatea legală de a cumula anumite funcţii sau profesii cu mandatul parlamentar, care impune opţiunea a posteriori a persoanei alese. Întrucât incompatibilitatea operează ulterior alegerii, un candidat aflat într-o situaţie de incompatibilitate poate fi declarat ales dacă întruneşte numărul necesar de voturi, dar îşi va putea exercita mandatul numai dacă renunţă la funcţia publică/profesia consacrată de lege ca fiind incompatibilă cu respectivul mandat.





� Iniţial, Actul din 20 septembrie 1976 prevedea compatibilitatea calităţii de membru al Parlamentului European cu cea de membru al parlamentului naţional. Însă, la 7 iulie 1988, Parlamentul European a adoptat Rezoluţia privind incompatibilitatea între mandatul de membru al Parlamentului European şi mandatul de membru al parlamentului naţional, prin care statele membre erau invitate să modifice art.5 al Actului („Calitatea de reprezentant în Adunare este compatibilă cu cea de membru al Parlamentului unui stat membru.”). Decizia Consiliului din 25 iunie 2002 şi 23 septembrie 2002 referitoare la modificarea Actului privind alegerea reprezentanţilor în Parlamentul European prin vot universal direct a abrogat art.5 şi a modificat art.6 al Actului, astfel încât acesta prevede expres că, începând cu alegerile pentru P.E. din 2004, “calitatea de membru al Parlamentului European este incompatibilă cu cea de membru al parlamentului naţional".





� Legea Constituţională Federală „ Art.61(1). Pe durata mandatului, Preşedintele federal nu poate face parte din nici un organ reprezentativ şi nici nu poate exercita o altă activitate.”


� Conform prevederilor constituţionale, nu poate fi numită în funcţia de preşedinte/vicepreşedinte al Curţii Supreme, al Curţii Administrative sau al Curţii Constituţionale persoana care, în ultimii 4 ani care precedă numirea, a făcut parte dintr-un organ reprezentativ.


� Persoane minore sau majore prezentând afecţiuni mentale grave, permanente şi ireversibile.


� Deputăţia permanentă (executivul-„guvernul”) a unei provincii este un organ colegial ales, format din 6 deputaţi permanenţi, conduşi de un guvernator.


� În materie penală, această interdicţie nu poate depăşi durata de 10 ani în cazul condamnării pentru săvârşirea unei infracţiuni şi 5 ani în cazul condamnării pentru comiterea unui delict.


� Regimul priveşte 4 culte recunoscute: cultul catolic, cultele protestante luteran şi reformat şi cultul israelit. El este constituit din texte aplicabile în Franţa înainte de 1870, de texte germane din perioada 1870-1918 şi de texte franceze de după 1918.


� Funcţie echivalentă celei de ministru pentru relaţia cu Parlamentul.


� În ce priveşte persoanele condamnate corecţional pentru comiterea anumitor infracţiunii (precum furt/abuz de încredere/escrocherie/ atentat la pudoare/tăinuire), Codul penal prevede în mod expres interzicerea totală sau parţială a dreptului de a alege şi de a fi ales, pe o perioadă cuprinsă între 5 şi 10 ani.  

